### Guvernul României

# Hotărârea nr. 284/2025 pentru modificarea Hotărârii Guvernului nr. 656/1997 privind aprobarea Clasificării activităţilor din economia naţională - CAEN

### În vigoare de la 25 martie 2025

Publicat în Monitorul Oficial, Partea I nr. 257 din 25 martie 2025. Formă aplicabilă la zi, 25 martie 2025.

Având în vedere dispoziţiile art. 2 alin. (1) [lit. a)](http://lege5.ro/App/Document/gezdenzwgu/hotararea-nr-957-2005-privind-organizarea-si-functionarea-institutului-national-de-statistica?pid=34459774&d=2025-03-25#p-34459774), [c)](http://lege5.ro/App/Document/gezdenzwgu/hotararea-nr-957-2005-privind-organizarea-si-functionarea-institutului-national-de-statistica?pid=34459776&d=2025-03-25#p-34459776) şi [g)](http://lege5.ro/App/Document/gezdenzwgu/hotararea-nr-957-2005-privind-organizarea-si-functionarea-institutului-national-de-statistica?pid=34459780&d=2025-03-25#p-34459780) şi ale art. 3 alin. (1) [lit. e)](http://lege5.ro/App/Document/gezdenzwgu/hotararea-nr-957-2005-privind-organizarea-si-functionarea-institutului-national-de-statistica?pid=34459789&d=2025-03-25#p-34459789) din Hotărârea Guvernului nr. 957/2005 privind organizarea şi funcţionarea Institutului Naţional de Statistică, republicată, cu modificările şi completările ulterioare,

în temeiul [art. 108](http://lege5.ro/App/Document/gq4deojv/constitutia-romaniei-republicata-in-2003?pid=43226719&d=2025-03-25#p-43226719) din Constituţia României, republicată, şi al art. 15 alin. (1) [lit. b)](http://lege5.ro/App/Document/gezdkobwgy/legea-organizarii-si-functionarii-statisticii-oficiale-in-romania-nr-226-2009?pid=40141156&d=2025-03-25#p-40141156) şi [c)](http://lege5.ro/App/Document/gezdkobwgy/legea-organizarii-si-functionarii-statisticii-oficiale-in-romania-nr-226-2009?pid=40141157&d=2025-03-25#p-40141157) din Legea organizării şi funcţionării statisticii oficiale în România nr. 226/2009, cu modificările şi completările ulterioare,

Guvernul României adoptă prezenta hotărâre.

**Art. I. -** Hotărârea Guvernului [nr. 656/1997](http://lege5.ro/App/Document/geydqojs/hotararea-nr-656-1997-privind-aprobarea-clasificarii-activitatilor-din-economia-nationala-caen?d=2025-03-25) privind aprobarea Clasificării activităţilor din economia naţională - CAEN, publicată în Monitorul Oficial al României, Partea I, nr. 301 din 5 noiembrie 1997, cu completările ulterioare, se modifică după cum urmează:

1. [Articolul 2](http://lege5.ro/App/Document/geydqojs/hotararea-nr-656-1997-privind-aprobarea-clasificarii-activitatilor-din-economia-nationala-caen?pid=9905812&d=2025-03-25#p-9905812) va avea următorul cuprins:

"

**Art. 2. -** CAEN constituie cadrul unitar de interes general, a cărei utilizare este necesară pentru ordonarea informaţiilor referitoare la activităţile economice şi sociale."

2. [Articolul 3](http://lege5.ro/App/Document/geydqojs/hotararea-nr-656-1997-privind-aprobarea-clasificarii-activitatilor-din-economia-nationala-caen?pid=9905814&d=2025-03-25#p-9905814) va avea următorul cuprins:

"

**Art. 3. -** CAEN se aplică în toate domeniile de activitate economică şi socială şi este obligatorie, în scopuri statistice, pentru toate organele administraţiei publice centrale şi locale, unităţi bugetare, operatori economici, indiferent de forma de proprietate, organizaţii patronale, sindicale, profesionale şi politice, fundaţii, asociaţii şi alte persoane fizice şi juridice, la completarea documentelor oficiale ori de câte ori se cere precizarea activităţii."

3. [Articolul 51](http://lege5.ro/App/Document/geydqojs/hotararea-nr-656-1997-privind-aprobarea-clasificarii-activitatilor-din-economia-nationala-caen?pid=600593263&d=2025-03-25#p-600593263) va avea următorul cuprins:

"

**Art. 51. -** (1) Autorităţile şi instituţiile administraţiei publice stabilesc, dacă este cazul, prin act al conducătorului acestora, măsuri şi proceduri pentru punerea în aplicare a [Clasificării](http://lege5.ro/App/Document/ge3dcnjugyzdc/clasificarea-activitatilor-din-economia-nationala-caen-rev-3-din-17042024?d=2025-03-25) activităţilor din economia naţională - CAEN, actualizate potrivit art. 5.

(2) Actualizarea codurilor CAEN se realizează treptat, în acest scop fiind stabilită o perioadă de implementare de 18 luni, care curge de la data intrării în vigoare a unei versiuni CAEN actualizate.

(3) În perioada de implementare prevăzută la alin. (2), utilizarea codurilor CAEN în alte scopuri decât cel statistic, potrivit art. 4 alin. (2), este valabilă atât în versiunea CAEN actualizată, cât şi în versiunea CAEN precedentă."

**Art. II. -** De la data intrării în vigoare a prezentei hotărâri începe să curgă, în ceea ce priveşte versiunea CAEN Rev. 3, termenul prevăzut la art. 51 alin. (2) din Hotărârea Guvernului nr. 656/1997 privind aprobarea [Clasificării](http://lege5.ro/App/Document/ge3dcnjugyzdc/clasificarea-activitatilor-din-economia-nationala-caen-rev-3-din-17042024?d=2025-03-25) activităţilor din economia naţională - CAEN, cu completările ulterioare, precum şi cu modificările aduse prin prezenta hotărâre.

|  |  |
| --- | --- |
|  |  |
|  | PRIM-MINISTRUION-MARCEL CIOLACUContrasemnează:Viceprim-ministru,Marian NeacşuViceprim-ministru, ministrul finanţelor,Tanczos Barnap. Secretarul general al Guvernului,Mihnea-Claudiu DrumeaPreşedintele Institutului Naţional deStatistică,Tudorel AndreiMinistrul economiei, digitalizării,antreprenoriatului şi turismului,Bogdan-Gruia Ivan |

Bucureşti, 20 martie 2025.

Nr. 284.